**Éric Perrin** (s. 1. marraskuuta 1975 Laval, Quebec, Kanada) on kanadalainen uransa päättänyt jääkiekkoilija, pelipaikaltaan keskushyökkääjä, joka pelasi yli 20 vuotta kestäneellä ammattilaisurallaan enimmäkseen SM-liigassa. Perrin pelasi SM-liigassa 12 kautta ja on SM-liigahistorian eniten tehopisteitä ja maaleja tehnyt ulkomaalaispelaaja. Perrin pelasi myös neljä kautta NHL:ssä ja voitti Stanley Cupin Tampa Bay Lightningissa vuonna 2004. Häntä on luonnehdittu pelaajaksi, joka johti joukkuetta myös kaukalon ulkopuolella.

Ura
---

### Junioriura ja ammattilaisuran alku (1993–2000)

Perrin pelasi kaudet 1993–1997 Vermontin yliopiston joukkueessa ECAC-sarjassa. Hän sai yliopistourallaan useita tunnustuksia. Ensimmäisen kautensa jälkeen Perrin valittiin vuoden tulokkaaksi ja toisella sekä kolmannella kaudellaan hänet valittiin ECAC:n tähdistökentälliseen. Perrinin kolmas kausi, 1995–1996, oli hänen parhaansa. Hän teki 38 ottelussa 85 pistettä, ja hänet valittiin ECAC:n parhaaksi pelaajaksi. Perrin oli ehdolla myös koko Yhdysvaltain yliopistosarjojen NCAA:n parhaaksi pelaajaksi, Hobey Baker Awardin voittajaksi. Perrin on todennut, että hänen kotikaupunkinsa Lavalin asema jääkiekkokaupunkina on vaikuttanut paljon hänen urakehitykseensä. Esikuvanaan Perrin pitää Guy Lafleuria, joka on hänen suosikkipelaajansa Montreal Canadiensin joukkueesta. Juuri hänen takiaan Perrin on käyttänyt pelinumeroa 10 läpi uransa.

Ammattilaisuransa Perrin aloitti IHL:ssa kaudella 1997–1998. Hän pelasi sarjassa kolme kautta. Ensimmäisen kautensa Perrin pelasai Cleveland Lumberjacks- ja Quebec Rafales -joukkueissa. Seuraavat kaksi kautta hän kiekkoili Kansas City Bladesissa.

### Ensimmäiset vuodet Suomessa (2000–2003)

Perrin siirtyi Suomeen Jokereihin kaudeksi 2000–2001. Perrinin silloiset agentit olivat suositteet hänelle SM-liigaa, jossa Perrin voisi saada uuden alun sekä uuden itseluottamuksen uralleen polvileikkauksen jälkeen. He sanoivat, että Suomessa saattaisi vierähtää kahdesta neljään vuotta ja uran uuteen läpimurtoon NHL:ssä tarvittaisiin kärsivällisyyttä. Hyvin sujuneiden farmikausien myötä häneen kohdistettiin paljon odotuksia. Kauden alku ei kuitenkaan tuonut kuin kaksi pistettä kuudessa ottelussa, joten Jokerit vuokrasi hänet loppukaudeksi Porin Ässiin. Porissa Perrin pelasikin kohtalaisesti tehden 38 pistettä pelaamissaan 43 ottelussa. Perrin aloitti seuraavan kauden Ässissä, mutta hän siirtyi loppukaudella Hämeenlinnan Pallokerhoon, koska hän oli pelannut alkukauden odotuksiin nähden vaisusti. Siirtoon vaikutti myös se, että HPK tarvitsi ykkösketjun keskushyökkääjää pudotuspeleihin. Perrinin loppukausi HPK:ssa ei sujunutkaan huonosti: kaikkiaan 20 ottelussa (mukaan lukien pudotuspeliottelut) hän keräsi 21 pistettä.

HPK ei kuitenkaan palkannut Perriniä seuraavaksi kaudeksi, joten seuraavaksi hän siirtyi Jyväskylään JYPin joukkueeseen. Kun Perrin saapui Jyväskylään joukkueen omistaja Jukka Seppänen sanoi Perrinille heidän ensimmäisessä tapaamisessaan: "En välitä teetkö sata vai nolla tehopistettä. Haluan, että olet tämän joukkueen johtaja. Sen takia olet JYPissä". Toimittaja Tuomas Heikkilän mukaan Seppänen piti sopimuksen solmimishetkellä Perriniä seuran kaikkien aikojen parhaan ulkomaalaisvahvistuksensa. Valmentaja Matti Alatalon alaisuudessa Perrin sai lyötyä itsensä läpi. Hän oli Jypin paras pistemies tehden 46 pistettä runkosarjassa. Pudotuspeleissä tehot olivat ottelua kohden vieläkin paremmat: Perrin teki 10 pistettä 7:ssä ottelussa.

### Ura Pohjois-Amerikassa (2003–2009)

Hyvin sujuneen kauden päätteeksi Perrin sai tilaisuuden siirtyä NHL:ään kaudeksi 2003–2004. Tampa Bay Lightning halusi Perrinin joukkueeseensa, sillä hän oli pelannut joukkueessa pelaavan hyvän ystävänsä Martin St. Louis’n kanssa jo yliopistosarjoissa. Perrin ei kuitenkaan saanut kunnolla vakiinnutettua paikkaansa NHL:ssä, vaan joutui pelaamaan paljon farmijoukkueessa. Hän pääsi kuitenkin joukkueen mukaan pudotuspeleihin ja pääsi juhlimaan keväällä Stanley Cupin voittoa joukkueensa kanssa. Vaikka Perrinin ottelumäärät runkosarjassa ja pudotuspeleissä eivät oikeuttaneet Stanley Cup-mestaruuteen ja nimeen pokaalissa, Tampa Bay Lightning haki erikoislupaa NHL:ltä lisätä Perrinin nimi sekä voittavan joukkueen listaan että pokaaliin, ja lupa myönnettiin.

NHL-työsulun vuoksi Perrin pelasi kauden 2004–2005 Hershey Bearsin riveissä AHL:ssä tehden 80 ottelussa 73 pistettä. Hänet valittiin joukkueensa kauden parhaaksi pelaajaksi ja hänelle tarjottiin sopimusta Bearsin kanssa. Perrin ei kuitenkaan halunnut jatkaa farmissa, vaan siirtyi takaisin Eurooppaan, tällä kertaa Sveitsin SC Bernin joukkueeseen. Lisäksi hän pelasi kauden aikana EHC Bielin joukkueessa 11 ottelua.

Kaudeksi 2006–2007 Perrin sai tilaisuuden siirtyä takaisin Tampa Bay Lightningin NHL-joukkueeseen. Hän pelasi joukkueensa jokaisessa ottelussa tehden 36 pistettä. Kauden päätteeksi Lightning päätti päästää hänet Atlanta Thrashersin joukkueeseen. Atlantassa Perrin pelasi kaksi kautta.

### Paluu Eurooppaan ja JYPiin (2009–2015)

Perrin jätti NHL:n syksyllä 2009, kun hän siirtyi KHL-liigassa pelaavaan Avangard Omskiin. Syksyn 2010 hän harjoitteli NHL-seura Tampa Bay Lightningin kanssa, mutta koska Perrin ei saanut yksisuuntaista NHL-sopimusta, hän siirtyi takaisin SM-liigaan ja JYPiin. Jyväskylässä hän löysi pelillisen kotinsa ja pelaajauran kehittymisen huippuunsa. Kauden alussa Perrin totesikin, että hän on pelannut monissa eri joukkueissa ja sarjoissa, mutta uran siihen astiset parhaat muistot olivat Jyväskylästä. Siksi hän halusi perheineen tulla takaisin JYPiin, vaikka oli pelannut Jyväskylässä vain yhden kauden.

Kaudella 2011–2012 Perrin oli voittamassa JYPissä jääkiekon Suomen mestaruutta. Hän teki mestaruuden ratkaisseen 2–1-jatkoaikamaalin Pelicansia vastaan pelatun loppuottelusarjan viidennessä ottelussa. Hän on kertonut, että arvostaa henkilökohtaisesti Suomen mestaruuden voittamista JYPissä yhtä paljon – tai jopa enemmän – kuin Stanley Cupin voittamista. Perrin oli runkosarjan tehoillaan 19+40=59 SM-liigan pistepörssin kolmas ja eniten syöttöpisteitä saanut pelaaja. Hänet valittiin myös tähdistökentälliseen.

Perrin on Carl Brewerin, Tim Thomasin ja Brian Rafalskin ohella ainoa ulkomaalainen pelaaja, joka on voittanut urallaan sekä Stanley Cupin että Suomen mestaruuden. Suomalaisista pelaajista tähän joukkoon kuuluvat Reijo Ruotsalainen, Esa Tikkanen, Jere Lehtinen, Teemu Selänne ja Kimmo Timonen. Kauden jälkeen Perrin harkitsi paluuta Kanadaan viettääkseen enemmän aikaa perheensä kanssa, mutta päätti lopulta tehdä JYPin kanssa kahden vuoden jatkosopimuksen. Kevään 2012 mestaruusjuhlissa Perrin oli todennut, että "JYP on ollut minulle paras paikka pelata jääkiekkoa. Jos vielä pelaan, pelaan JYPissä. Muita vaihtoehtoja ei ole olemassa".

Myös kaudella 2012–2013 Perrin keräsi eniten syöttöpisteitä SM-liigan runkosarjassa. Tästä kaudesta lähtien hän toimi JYPin kapteenina. Viimeisellä JYP-kaudellaan 2014–2015 Perrin sijoittui SM-liigan pistepörssissä toiseksi, tehtyään tehot 12+43=55.

Helmikuussa 2015 JYP piti tiedotustilaisuuden, jossa kerrottiin, että Perrinin sopimusta ei jatketa JYPissä. Perrin on ainoa pelaaja, jonka vuoksi JYP on koskaan järjestänyt tällaisen tiedotustilaisuuden. JYP ja Perrin kertoivat, että ratkaisu tehtiin yhteisymmärryksessä, mutta Perrinille ilmoitus lähdöstä oli silminnähden raskas. Kyyneleisiin asti liikuttuneena Perrin kertoi, että hän oli jo vuonna 2013 arvellut joutuvansa lähtemään Jyväskylästä. Ilmoituksen aikaan Perrin johti SM-liigan pistepörssiä 50:llä pisteellä.

Tiedotustilaisuutta seuraavana päivänä JYPin kannattajaryhmä paljasti JYPin kotiottelussa kantaa ottavan ison tifon, jossa luki: "Seuraikoneista on pidettävä kiinni. 11 & 42". Numeroilla viitattiin Éric Perriniin sekä Antti Virtasen tapaukseen. Ottelussa maalin ja kaksi syöttöpistettä tehnyt Perrin kiersi ottelun jälkeen pitkän aikaa jäällä osoittaen kiitollisuutta saamastaan tuesta kannattajilleen, mutta ottelun jälkeen radiohaastattelussa Perrin puhkesi jälleen kyyneliin.

Perrin koki lähtönsä Jyväskylästä outona tunteena, sillä hän olisi halunnut päättää uransa JYPissä. Perrin piti tilannetta isona pettymyksenä. Toimittaja Tuomas Heikkilän mukaan päätöksen siitä, ettei sopimusta jatkettu, teki joukkueen omistaja Seppänen. Seppänen oli kuitenkin epävarma päätöksestään. Seppänen totesikin myöhemmin: "En oikein tiedä, jäikö se [sopimuksen tekeminen] lopulta edes rahasta kiinni". Heikkilän mukaan Perrinillä ja päävalmentaja Marko Virtasella oli ollut ristiriitoja.

Niinpä kun JYP kauden päätteeksi voitti pronssia Rauman Lukkoa vastaan käydyssä ottelussa Raumalla, Perrin hyvästeli joukkueensa haikein mielin. Valmentaja Marko Virtanen ei kuitenkaan päästänyt Perriniä viimeiseen vaihtoon kentälle, vaan Perrin seurasi ottelun ratkaisuhetket vaihtopenkiltä.

JYPin toimitusjohtaja Kari Tyni puolestaan perusteli päätöstä olla solmimatta uutta sopimusta sillä, että joukkueella ei ollut varaa palkata Perriniä. JYPin pelaajabudjetti kaudelle 2014–2015 oli hieman yli 2,5 miljoonaa euroa, ja siitä oli määrä leikata 15 % kaudeksi 2015–2016.

### Vuodet TPS:ssä (2015–2018)

Perrin siirtyi seuraavaksi Turun Palloseuraan. TPS:n pelaajabudjetti kaudelle 2014–2015 ei ollut kuitenkaan kuin 2,69 miljoonaa euroa, ja TPS oli ilmoittanut tekevänsä tuolla tilikaudella noin kahden miljoonan euron tappiot. Kaudelle 2015–2016 TPS ilmoitti pelaajabudjetikseen 2,3 miljoonaa euroa. Perrin teki joukkueen kanssa kaudeksi 2017–2018 vuoden mittaisen jatkosopimuksen.

28. joulukuuta 2017 Perrinistä tuli SM-liigan kaikkien aikojen eniten tehopisteitä tehnyt ulkomaalaispelaaja tehtyään kaksi maalia KooKoota vastaan.

### Paluu JYPiin ja uran loppu (2018–2019)

Marko Virtasen lähdettyä JYPistä Perrin palasi vielä kerran JYPiin. Perrin oli jo päättää uransa jääkiekkoilijana, mutta tuli kesällä 2018 siihen tulokseen, että haluaa pelata vielä yhden kauden. Kauden alussa arvioitiin, että hän tulee olemaan kuin valmentaja pelaajiston sisällä. 21. syyskuuta 2018 hän rikkoi SM-liigassa 500 tehopisteen rajan ensimmäisenä ulkomaalaisena pelaajana.

12. maaliskuuta 2019 Perrin ratkaisi JYPille voiton uransa viimeisessä runkosarjaottelussa tekemällä joukkueensa molemmat maalit rangaistuslaukauskilpailussa KooKoota vastaan. Hänen uransa päättyi kolme ottelua ja seitsemän vuorokautta myöhemmin pudotuspelien ensimmäisellä kierroksella, kun Lukko voitti JYPin 4–1 ja eteni jatkoon voitoin 2–1. Ottelusarjan viimeisessä ottelussa Perrin syötti joukkueensa ainoan maalin 13 sekuntia ennen pelin päättymistä, voitti maalia seuranneen keskialoituksen ja piti kiekkoa hallussaan aina ammattilaisuransa päättymiseen saakka.

Perrinin liigauran loppusaldoksi jäi 189 maalia ja 532 pistettä 643 pelatussa ottelussa. Jäähyminuutteja hän keräsi 327 kappaletta. Hän on kaikkien aikojen ykkönen ulkomaalaisten pelaajien joukossa tehopisteissä, maaleissa ja pelatuissa otteluissa.

Yksityiselämä
-------------

Perrin on kanadanranskalainen. Perrinillä ja hänen vaimollaan Karenilla on kaksi lasta, Alyssa ja Alexandre. Karenilla on lapsi aikaisemmasta avioliitosta.

Perrin on suunnitellut urheilu-uransa jälkeen toimivansa nuorten lahjakkaiden pelaajien kehittämistehtävissä eli auttaa heitä saavuttamaan parhaan pelaamisen tasonsa. Hän ajattelee, että työ ei liittyisi pelkästään jääharjoitteluun vaan myös kaukalon ulkopuoliseen toimintaan, kuten elämäntapoihin ja urheilijana olemiseen.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1991–1992 | Laval Régents | QMAAA | 42 | 41 | 50 | 91 | – | 12 | 7 | 16 | 23 | – |
| 1992–1993 | Hawkesbury Hawks | CJHL | 31 | 34 | 58 | 92 | 48 | – | – | – | – | – |
| 1993–1994 | Univ. of Vermont | ECAC | 32 | 24 | 21 | 45 | 34 | – | – | – | – | – |
| 1994–1995 | Univ. of Vermont | ECAC | 35 | 28 | 39 | 67 | 38 | – | – | – | – | – | Ykköstähdistö |
| 1995–1996 | Univ. of Vermont | ECAC | 38 | 29 | 56 | 85 | 38 | – | – | – | – | – | Ykköstähdistö |
| 1996–1997 | Univ. of Vermont | ECAC | 36 | 26 | 33 | 59 | 40 | – | – | – | – | – |
| 1997–1998 | Cleveland Lumberjacks | IHL | 69 | 12 | 31 | 43 | 34 | – | – | – | – | – |
|  | Québec Rafales | IHL | 13 | 2 | 12 | 14 | 4 | – | – | – | – | – |
| 1998–1999 | Kansas City Blades | IHL | 82 | 24 | 37 | 61 | 71 | 3 | 0 | 0 | 0 | 0 |
| 1999–2000 | Kansas City Blades | IHL | 21 | 3 | 15 | 18 | 16 | – | – | – | – | – |
| 2000–2001 | Jokerit | SM-liiga | 6 | 1 | 1 | 2 | 4 | – | – | – | – | – |
|  | Ässät | SM-liiga | 43 | 15 | 23 | 38 | 70 | – | – | – | – | – |
| 2001–2002 | Ässät | SM-liiga | 45 | 13 | 13 | 26 | 16 | – | – | – | – | – |
|  | HPK | SM-liiga | 12 | 5 | 10 | 15 | 4 | 8 | 2 | 4 | 6 | 6 |
| 2002–2003 | JYP | SM-liiga | 56 | 18 | 28 | 46 | 36 | 7 | 4 | 6 | 10 | 8 |
| 2003–2004 | Tampa Bay Lightning | NHL | 4 | 0 | 0 | 0 | 0 | 12 | 0 | 1 | 1 | 6 | Stanley Cup |
|  | Hershey Bears | AHL | 71 | 21 | 54 | 75 | 49 | – | – | – | – | – | Ykköstähdistö |
| 2004–2005 | Hershey Bears | AHL | 80 | 24 | 49 | 73 | 46 | – | – | – | – | – |
| 2005–2006 | SC Bern | NLA | 44 | 13 | 25 | 38 | 28 | 6 | 2 | 4 | 6 | 8 |
|  | EHC Biel | NLB | – | – | – | – | – | 11 | 5 | 7 | 12 | 2 |
| 2006–2007 | Tampa Bay Lightning | NHL | 82 | 13 | 23 | 36 | 30 | 6 | 1 | 1 | 2 | 2 |
| 2007–2008 | Atlanta Thrashers | NHL | 81 | 12 | 33 | 45 | 26 | – | – | – | – | – |
| 2008–2009 | Atlanta Thrashers | NHL | 78 | 7 | 16 | 23 | 36 | – | – | – | – | – |
| 2009–2010 | Avangard Omsk | KHL | 55 | 7 | 12 | 19 | 36 | 3 | 1 | 0 | 1 | 16 |
| 2010–2011 | JYP | SM-liiga | 50 | 18 | 32 | 50 | 47 | 10 | 4 | 3 | 7 | 6 |
| 2011–2012 | JYP | SM-liiga | 58 | 19 | 40 | 59 | 20 | 14 | 4 | 10 | 14 | 6 | Kanada-malja | Ykköstähdistö |
| 2012–2013 | JYP | SM-liiga | 59 | 11 | 42 | 53 | 22 | 11 | 1 | 5 | 6 | 2 |
| 2013–2014 | JYP | SM-liiga | 60 | 16 | 30 | 46 | 28 | 7 | 1 | 3 | 4 | 4 |
| 2014–2015 | JYP | SM-liiga | 59 | 12 | 43 | 55 | 20 | 12 | 3 | 8 | 11 | 6 |
| 2015–2016 | TPS | SM-liiga | 46 | 10 | 24 | 34 | 4 | 8 | 2 | 2 | 4 | 4 |
| 2016–2017 | TPS | SM-liiga | 43 | 13 | 18 | 31 | 18 | 6 | 0 | 2 | 2 | 0 |
| 2017–2018 | TPS | SM-liiga | 50 | 23 | 20 | 43 | 22 | 10 | 6 | 3 | 9 | 4 |
| 2018–2019 | JYP | SM-liiga | 56 | 15 | 19 | 34 | 18 | 3 | 1 | 1 | 2 | 0 |
| 4 kautta | yhteensä | NHL | 245 | 32 | 72 | 104 | 92 | 18 | 1 | 2 | 3 | 8 |
| 1 kausi | yhteensä | KHL | 55 | 7 | 12 | 19 | 36 | 3 | 1 | 0 | 1 | 16 |
| 12 kautta | yhteensä | SM-liiga | 643 | 189 | 343 | 532 | 327 | 96 | 28 | 47 | 75 | 46 |
| 3 kautta | yhteensä | IHL | 185 | 41 | 95 | 136 | 125 | 3 | 0 | 0 | 0 | 0 |
| 2 kautta | yhteensä | AHL | 151 | 45 | 103 | 148 | 95 | – | – | – | – | – |
| 1 kausi | yhteensä | NLA | 44 | 13 | 25 | 38 | 28 | 6 | 2 | 4 | 6 | 8 |

Lähteet
-------

1. ↑  Saarinen, Jussi: Kommentti: Lavalin Leijona jätti pysyvän jälkensä SM-liigajääkiekkoon *YLE*.  28.12.2017. Yle. Viitattu 4.1.2019.
2. 1 2  Ärje, Aleksis: Uusi 50 pisteen mies?.  *Suur-Jyväskylän lehti*, 12.9.2018.
3. 1 2  Eric Perrin *Legends of Hockey*. Hockey Hall of Fame and Museum. Viitattu 29. syyskuuta 2009. (englanniksi)
4. 1 2 3 4 5 6 7 8 9  Eric Perrin teki elämäntyönsä SM-liigassa: "Kanada-maljan voittaminen oli sama kuin Stanley Cup -voitto" *yle.fi*. Viitattu 29.12.2017.
5. ↑  Perrin: "Löysin kodin, vaikka olen kaukana kotoa" *Jatkoaika.com – Kaikki jääkiekosta*. Viitattu 29.12.2017.
6. 1 2  Eric Perrin nyt JYPiin *Jatkoaika.com*.  2.8. 2002. Jatkoaika. Viitattu 29. syyskuuta 2009.
7. 1 2 3 4 5 6 7  Kolumni: Epic Perrin antaa kaiken ja vaatii paljon – Une année de plus, monsieur! – Kiekkoareena *kiekkoareena.fi*. Viitattu 29.12.2017.
8. ↑  Eric Perrin Tampaan *Jatkoaika.com*.  19.6. 2003. Jatkoaika. Viitattu 29. syyskuuta 2009.
9. ↑  Eric Perrin returns to Hershey as Stanley Cup champion *list.uvm.edu*.
10. 1 2  Tapani Linna: JYPin Eric Perrin: "En ole kokenut muualla vastaavaa" *KSML.fi – Keskisuomalainen*. Viitattu 29.12.2017.
11. ↑  Perrin johdatti JYPin mestariksi *yle.fi*.  23.4.2012. Viitattu 24.4.2012.
12. 1 2  Tuomas Heikkilä: Mestaruuden takuumies Perrin pelaa JYPissä tai ei missään *KSML.fi – Keskisuomalainen*. Viitattu 29.12.2017.
13. ↑
14. ↑
15. ↑
16. ↑
17. 1 2 3 4  Tunteellinen ero – JYP-kapteeni Perrin itki valtoimenaan *Yle Uutiset*. Viitattu 29.12.2017.
18. ↑  Faneilta kannanotto – tippa nousi taas Perrinin silmään: *iltalehti.fi*. Viitattu 29.12.2017.
19. ↑  Nyt se on varmaa: Eric Perrin TPS:ään – eikä se siihen jäänyt! *iltalehti.fi*. Viitattu 29.12.2017.
20. 1 2 3 4  Tuomas Heikkilä: Perrin pettyi ja kyynelehti – "Halusin päättää urani JYPissä" *KSML.fi – Keskisuomalainen*. Viitattu 29.12.2017.
21. 1 2 3 4 5  Perrin valitsi TPS:n menneisyyden vuoksi – lopettaminen ei käynyt mielessä *yle.fi*. Viitattu 29.12.2017.
22. ↑  Eric Perrin ohitti Janeckyn ja tehtaili SM-liigahistoriaa Kouvolassa  28.12.2017. Yle. Viitattu 28.12.2017.
23. 1 2  Yksi suurimmista hyvästelee liigakaukalot, mutta sitä ennen on ainakin yksi suuri virstanpylväs vielä ohitettavana – Eric Perrin aikoo ottaa kaiken rakastamastaan lajista irti ja sitten on "takaisinmaksun aika" *yle.fi*. Viitattu 22.9.2018.
24. ↑  Arkko, Simo: Eric Perrin ylitti 500 pisteen rajan − Kärpät ainoa vierasvoittaja *liiga.fi*.  21.9.2018. Viitattu 30.9.2018.
25. ↑
26. ↑   (Arkistoitu – Internet Archive)
27. ↑

Kirjallisuutta
--------------

* Lindqvist, Lasse: *Éric Perrin – Lavalin leijona*. Otava, 2022. ISBN 978-951-1-33956-4.

  


|  |  |  |
| --- | --- | --- |
| Edeltäjä:**Juha-Pekka Hytönen** | **JYPin kapteeni SM-liigassa**2012–2015 | Seuraaja:**Tuomas Pihlman** |